ET Euroopa Liidu Teataja L 343/77

KOMISJONI RAKENDUSOTSUS,

16. detsember 2011,

teatavate Ungari postisektori finantsteenuste väljajätmise kohta Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisalast

(teatavaks tehtud numbri K(2011) 9197 all)

(Ainult ungarikeelne tekst on autentne)

(EMPs kohaldatav tekst)

(2011/875/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused, (1) eriti selle artikli 30 lõikeid 5 ja 6,

võttes arvesse 24. juunil 2011 Magyar Postalt posti teel laekunud taotlust

ning arvestades järgmist:

I. ASJAOLUD

(1) Komisjon sai 24. juunil 2011 direktiivi 2004/17/EÜ artikli 30 lõike 5 kohase taotluse, mis oli saadetud komisjonile posti teel. Komisjon palus 8. augustil 2011 taotlejalt ja Ungari Konkurentsiametilt e-kirja teel lisateavet. Vastused saadi vastavalt 2. septembril ja 15. septembril 2011. Magyar Posta (edaspidi „Posta”) esitatud taotlus käsitleb mitmesuguseid Posta osutatavaid finantsteenuseid ning koosneb kahest osast, nimelt: makseteenused ja teiste finantseerimisasutuste nimel osutatavad teenused. Kumbki osa on omakorda seotud mitmesuguste finantsteenustega, mis on rühmitatud alljärgnevate pealkirjade alla, nagu Posta on need määratlenud. Makseteenused 1. Olemasolevad omateenused: 1.1. teenused, mis võimaldavad raha paigutamist maksekontole (arvete tasumised ja arvete kiirtasumised); 1.2. teenused, mis võimaldavad raha maksekontolt väljavõtmist (sularaha kättetoimetamise teenus ja pensionimaksete teenus); 1.3. rahaülekande teenused (siseriiklik maksekorraldus, rahvusvaheline maksekorraldus ja Western Unioni maksekorraldus, mis teostatakse teiste nimel). 2. Kontoga seotud teenused ja seotud makseteenused, mida soovitakse osutada tulevikus: 2.1. teenused, mis võimaldavad raha paigutamist maksekontole, ning kõik maksekonto haldamiseks vajalikud toimingud; 2.2. teenused, mis võimaldavad raha maksekontolt väljavõtmist, ning kõik maksekonto haldamiseks vajalikud toimingud; 2.3. maksekontodevaheliste maksetehingute teostamine; 2.4. kaardi kujul asendusmaksevahendite väljastamine. Teiste nimel osutatavad teenused 3.1. Arveldusarvete vahendamine ning seonduvad tooted ja teenused (krediidiasutuste nimel pakutavad jaepanganduse ja ärikliendi pangaarve teenused, sealhulgas maksekorralduste täitmiseks vastuvõtmine ja edastamine ning pangaarvega seotud nõudmiseni hoiuste ja tähtajaliste hoiuste vahendamine). 3.2. Krediidiasutuste nimel osutatavad krediiditoodete vahenduse teenused. 3.3. Maksekaartide vahendamine ja vastuvõtmine, mida teostatakse krediidiasutuste nimel (krediitkaardid, deebetkaardid, pangakaartide aktsepteerimine ja müügikoha terminalid). 3.4. Investeeringute ja eriotstarbeliste säästude vahendamine teiste isikute nimel: a) finantsinstrumentide müük (valitsuse väärtpaberid, investeerimisfondid ja muud väärtpaberid); b) koduste säästutoodete vahendamine. 3.5. Kindlustustoodete vahendamine (elukindlustus ja kahjukindlustus).

(2) Avalduse (2) kohaselt koosneb Posta võrgustik rohkem kui 2 600 alalisest postkontorist. Samas ei paku mitte kõik postkontorid kõiki avalduses loetletud teenuseid (3). Praegu tegutseb Ungari territooriumil kokku 4 605 krediidiasutuse filiaali. Giro Zrt andmetel on suurim pank OTP pank 809 filiaaliga, millele järgnevad K&H Bank Zrt (377 filiaali), CIB Bank Zrt. (218 filiaali), Reiffeisen Bank Zrt. (180 filiaali) ning Erste Bank Hungary Nyrt. (145 filiaali). Kaheksal suurimal krediidiasutuste sektori pangal on igaühel üle 100 filiaali ning lisaks on veel 22 väikest ja keskmise suurusega panka, 10 krediidiasutuse filiaali ning 138 krediidiasutust, mis on moodustatud kooperatiivina suurema, 20–40 filiaalist koosnevat võrgustikku haldava krediidiasutusega. Rahvusvahelises võrdluses asetub Ungari sellega EKP 2007. aasta sinise raamatu (4) andmetel filiaalide arvu osas inimese kohta keskmiste riikide hulka.

II. ÕIGUSRAAMISTIK

(3) Tuleks meenutada, et vastavalt direktiivi 2004/17/EÜ artikli 6 lõike 2 punktile c on punkti c neljandas taandes määratletud finantsteenuste osutamine hõlmatud kõnealuse direktiiviga ainult sel määral, kuivõrd selliseid teenuseid osutavad üksused, mis osutavad ka postiteenuseid kõnealuse lõike punkti b tähenduses. Posta on Ungaris ainus ostja, kes osutab käesolevas otsuses käsitletud teenuseid.

(4) Direktiivi 2004/17/EÜ artiklis 30 sätestatakse, et direktiivis käsitletava tegevuse võimaldamiseks sõlmitud lepingute suhtes ei kohaldata kõnealust direktiivi, kui liikmesriigis, kus tegevus toimub, on see tegevus otseselt avatud konkurentsile turgudel, millele juurdepääs ei ole piiratud.. Otsest avatust konkurentsile hinnatakse objektiivsete kriteeriumide alusel, võttes arvesse kõnealuse sektori konkreetseid eripärasid. Juurdepääsu ei peeta piiratuks, kui liikmesriik on rakendanud vastavad ühenduse õigusaktid ning kohaldanud neid, avades selle sektori või osa sellest konkurentsile. Kui direktiivi XI lisas ei ole loetletud ühtegi asjakohast ühenduse õigusakti nagu käesolevas otsuses käsitletavate teenuste puhul, on artikli 30 lõike 3 teise lõiguga ette nähtud, et „on vaja tõendada, et juurdepääs kõnealusele turule on vaba nii de facto kui ka de jure”.

(5) Finantsteenuste puhul tuleks meenutada, et liidu tasandil on vastu võetud mahukas õigusaktide kogum et liberaliseerida asutamist ja teenuste osutamist kõnealuses sektoris (5). Makseteenuste puhul väärib märkimist, et Ungari võttis direktiivi 2007/64/EÜ (makseteenuste kohta) terviklikult ja õigeaegselt üle õigusaktiga LXXXV/2009 makseteenuste pakkumise kohta.

(6) Ungari on rakendanud liidu õigusaktid kapitali liikumise liberaliseerimise kohta ja teenuste osutamise vabaduse kohta ning asjakohased õigusaktid finantsturgude liberaliseerimise kohta. Samuti on Ungari täitnud finantsteenuste tegevuskavas sätestatud nõuded. Ungari krediidiasutuste ja makseteenuste turg on hästi reguleeritud. Vastavalt 1996. aasta õigusaktile CXII krediidiasutuste ja finantseerimisettevõtete kohta (pangandusseadus) tuleb finantsteenuste osutamiseks ning vastavate abitegevustega tegelemiseks taotleda tegevusluba. Kooskõlas õigusaktiga CXXXVII/2007 (investeerimisühingute ja kaubadiilerite ning nende tegevust reguleerivate nõuete kohta) võivad investeerimisteenuseid osutada üksnes investeerimisühingud ja krediidiasutused. Õigusaktis LX/2003 (kindlustusettevõtjate ja kindlustustegevuse kohta) sätestatakse, et kindlustustegevusega võivad tegelda ainult kindlustusettevõtjad. Posta on saanud tegevusloa finantsteenuste osutamiseks Ungari Finantsinspektsioonilt. Tegevusloa nende teenuste osutamiseks võib saada iga asutus, mis on suuteline täitma usaldusväärse toimimise ja tõhusa järelevalve sätteid. Finantsteenuseid ja finantsteenuste abiteenuseid, nagu ka investeerimisteenuseid ja kindlustusteenuseid, võivad osutada ka mitteresidentidest ettevõtjad oma filiaalide kaudu, tingimusel et nad on saanud tegevusloa tegevuskoha riigi pädevalt järelevalveasutuselt. Ungari filiaali olemasolu nõuet ei kohaldata finantseerimisasutuste suhtes, mis on asutatud EMP liikmesriigis, sest need asutused võivad osutada oma teenuseid piiriüleselt.

(7) Võttes nõuetekohaselt arvesse eespool põhjendustes 5 ja 6 esitatud fakte, võib eeldada, et artikli 30 lõikes 3 sätestatud nõude vaba juurdepääsu kohta turule võib lugeda täidetuks.

(8) Otsest avatust konkurentsile konkreetsel turul tuleks hinnata mitmesuguste kriteeriumide alusel, millest üksi ei ole iseenesest otsustav. Käesolevas otsuses käsitletud turgude puhul tuleks ühe kriteeriumina arvesse võtta peamiste turuosaliste turuosa kõnealusel turul. Teisteks kriteeriumideks, millega arvestada, võivad olla nende turgude kontsentreerituse määr ja/või klientide vaheldumine. Kuna käesolevas otsuses käsitletud erinevate tegevuste tingimused on erinevad, tuleks konkurentsiolukorra uurimisel arvesse võtta erinevat olukorda erinevatel turgudel.

(9) Kuigi teatavatel juhtudel võidakse kasutada kitsamat või laiemat turu määratlust, võib asjaomase turu täpse määratluse jätta käesoleva otsuse kohaldamisel mitmete Posta taotluses loetletud teenuste puhul lahtiseks sel määral, kui analüüsi tulemus sellest ei muutu, kas see põhineb kitsamal või laiemal määratlusel.

(10) Käesoleva otsuse kohaldamine ei piira konkurentsieeskirjade kohaldamist.

III. HINDAMINE

(11) Avalduses nimetatakse kaht erinevat makseteenuste kategooriat: a) olemasolevad teenused ning b) teenused, mida kavatsetakse hakata osutama aastal 2012. Käesoleva otsusega seoses vajalikul hindamisel võetakse arvesse ainult olemasolevaid teenuseid, sest ei ole olulisi tõendeid selle kohta, millised on kavandatavate teenuste mõjud, kui neid osutama hakatakse.

(12) Olemasolevad Posta poolt osutatavad makseteenused on teenused, mis võimaldavad paigutada raha maksekontole, ja teenused, mis võimaldavad raha pangakontolt välja võtta, kus Posta tegutseb vahendajana, ning rahaülekande teenused (Posta enda siseriiklikud ja rahvusvahelised raha saatmise teenused ning Western Unioni raha saatmise teenused, mille puhul Posta on vahendajaks).

(13) Käesoleva otsuse eesmärk on teha kindlaks, kas Posta osutatavad teenused on avatud konkurentsile sellisel määral (turgudel, millele on vaba juurdepääs), et see tagab, et Posta hankemenetlus käesolevas otsuses käsitletud teenuste ostmiseks viiakse isegi ilma direktiivis 2004/17/EÜ sätestatud üksikasjalike hankemenetlustega kaasneva korrata läbi läbipaistvalt ja diskrimineerimiseta, toetudes kriteeriumidele, mis võimaldavad tal määrata kindlaks lahendus, mis on kokkuvõttes majanduslikult kõige soodsam. Selleks on vaja uurida, kas pankadel ja teistel finantseerimisasutustel on võimalik avaldada Postale konkurentsisurvet.

(14) Posta peamisteks konkurentideks makseteenuste turul on pangad ja muud finantseerimisasutused, mida direktiivi 2004/17/EÜ sätted ei hõlma, sest nad ei ole ostjad selle direktiivi tähenduses ja/või nad ei osuta finantsteenuseid koos postiteenustega.

(15) Pankade pakutavad maksemeetodid on tavaliselt atraktiivsemad kui paberipõhised ja/või sularahapõhised teenused ning need on üldiselt kättesaadavad. GfK Hungaria andmetel (6) kasvas internetipanganduse teenuste kasutajate arv 2010. aasta lõpuks aasta varasema ajaga võrreldes 200 000 võrra, saavutades ühe miljoni kasutaja taseme, ning kasv üha kiireneb. Samas sama allika andmeil aina väheneb nende arv, kes eelistavad teostada oma pangatoiminguid isiklikult kohale minnes: üks neljandik kõigist klientidest ei lähe enam pangafiliaali, et pangatehinguid sooritada.

(16) Tooteturg on taotleja määratluse kohaselt krediidiasutuste ja teiste makseteenuste osutajate pakutavate makseteenuste turg ning vastavaks geograafiliseks turuks loetakse üleriigilist turgu. Ungari Konkurentsiamet (GVH) märkis, et kuigi tema käsutuses ei ole kogu teavet ja andmeid, et olla suuteline tooteturgu korrektselt ja täpselt määratlema, tundub kõnealune taotleja esitatud asjaomase tooteturu määratlus „olevat tõenäoliselt vastuvõetav”. Geograafilise turu puhul nentis GVH sama eespool mainitud mööndusega, et „ta ei ole teadlik mingitest tõenditest, mille alusel geograafiline turg ei peaks olema kogu Ungari territoorium”.

(17) Käesoleva otsuse raames ei eristata täiendavalt eraldi jaetasandi ja äriühingute tasandi makseteenuste tooteturgu, sest analüüsi tulemus jääb suures osas samaks, olenemata sellest, kas see põhineb kitsamal või laiemal määratlusel.

(18) Seoses makseteenuste turu kontsentreerituse määraga märkis Ungari Konkurentsiamet, et arvatavasti „on 5–6 suuremal pangal koos Magyar Postaga kokku väga suur jaetasandi makseteenuste turuosa ning võimalik, et see hõlmab enamikku turust. Äriühingute tasandi turg peaks olema mitme teise finantseerimisasutuse kohalolu tõttu arvatavasti vähem kontsentreeritud.”

(19) Kõnealused teenused võimaldavad klientidel sooritada makseid ostetud teenuste või kaupade eest. Neid kasutavad eraisikud maksekohustuste täitmiseks ning eriti kasutatakse neid maksete sooritamiseks kommunaalteenuste, telekommunikatsiooni teenuste, finantsteenuste, kindlustusteenuste, kaupade koju toimetamise teenuste eest tasumiseks, maksude tasumiseks jms.

(20) Asjaomase tooteturu piiritlemiseks on peamine määrata kindlaks asendustoodete maht ehk teisisõnu alternatiivid, mis klientidel on oma maksekohustuste täitmiseks kasutada. Sellest lähtuvalt hõlmab asjaomane tooteturg taotleja arvates pankades pangaarvetele või sularahaautomaatide kaudu paigutatavaid hoiuseid, kaardimakseid ja pangakontodevahelisi ülekandeid (tavakorraldused ja otsekorraldused).

(21) Erinevate maksemeetodite kasutamise muutuste puhul kinnitas Ungari Konkurentsiamet (GVH), et „suuremad kommunaal- ja muude teenuste osutajad pakuvad oma klientidele üldiselt erinevaid maksemeetodeid, võimaldades siirduda lihtsalt ühelt meetodilt teisele. Samuti on ilmselt täheldatav suundumus, et teenuseosutajad püüavad veenda oma kliente kasutama pigem elektroonilisi maksemeetodeid kui paberil vormistamise või sularahas maksmise meetodit.” Selle taustal tuleks mainida internetipanganduse järjest laienevat kasutamist. Teisalt, nagu märgitud eespool põhjenduses 9, võib täpse määratluse jätta käesolevas otsuses lahtiseks.

(22) Posta turuosa nende teenuste valdkonnas, mis võimaldavad paigutada raha maksekontole, arvutatuna vastavalt määratlusele protsendina turu kogumahust, (7) moodustas 2007. aastal 3,91 %, 2008. aastal 3,88 % ja 2009. aastal 4,14 %. Nii mahu kui väärtuse aspektist tuleb märkida, et nii Posta tehingute arv kui ka nende väärtus vähenes aastal 2009 kahe eelmise aastaga võrreldes (8).

(23) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(24) Raha väljavõtmist võimaldavad teenused seisnevad selles, et konto omanik volitab teostada oma maksekontolt makse vastavalt kolmanda osapoole korraldusele. Selliste teenuste valik hõlmab praegu raha kättetoimetamise ning pensionimaksete teenuseid. Peamisteks raha väljavõtjateks on riigikassa ja kohalikud omavalitsused, kes kasutavad seda skeemi peretoetuste, sotsiaaltoetuste, töötushüvitiste jms väljamaksmiseks. Valitsussektori tehtavate maksete puhul on makse saajal valida, kas lasta kanda vastav summa oma pangakontole või saada see kätte posti teel. Pensionimaksete puhul on saajal samuti võimalus lasta osa summast kanda oma pangakontole ja toimetada teine osa kätte sularahas. Samuti on igal ajal võimalik minna üle raha kättetoimetamiselt posti teel pangaülekandele ja vastupidi, milleks on vaja esitada lihtne taotlus riikliku pensionikindlustuse fondi keskasutusele.

(25) Ungari riik rakendab riigi keskpanga kaudu poliitikat, mis on suunatud sularahatehingute vähendamisele ning elektrooniliste maksemeetodite ja sellega seotud taristu arendamisele. Juriidilistelt isikutelt nõutakse maksete sooritamist maksekontode kaudu ning avaliku sektori töötajate palgad makstakse pangakontodele. Ungari Panga poolt hiljuti läbi viidud uuringu (9) tulemuste kohaselt teostatakse praegu pooled riigi poolt väljamakstavatest pensionimaksetest muude kanalite kaudu kui posti teel (10) ning vastavalt avalduses esitatud andmetele on Posta kaudu väljamakstavad pensionid viimastel aastatel nii arvuliselt kui koguväärtuses pidevalt kahanenud.

(26) Eespool esitatud põhjustel loetakse maksekontolt raha väljavõtmist võimaldavate teenuste asjaomaseks tooteturuks maksekontodevaheliste makseülekannete (lihtülekanded ja koondülekanded), sularahaautomaatidest ja müügipunktide terminalidest pangakaardiga sularaha väljavõtmise ning pangatelleri vahendusel sularaha väljavõtmise teenuste turg.

(27) Eespool osutatud teenuste puhul võib pangaarvet omavatele isikutele tehtavate maksete osas käsitada asendustoodetena maksekontodevahelisi makseid (lihttehingud ja koondülekanded, mille puhul makse sooritatakse ühelt kontolt mitmele isikule). Ka siin võib täpse piiritluse jätta käesolevas otsuses lahtiseks.

(28) Posta turuosa teenuste valdkonnas, mis võimaldavad raha maksekontolt välja võtta, arvutatuna protsendina asendusteenuste kogumahust, (11) moodustas 2007. aastal 2,44 %, 2008. aastal 2,49 % ja 2009. aastal 2,61 %. Nii mahu kui väärtuse aspektist tuleb märkida, et nii Posta tehingute arvu kui ka nende koguväärtuse puhul võis täheldada kahanevat suundumust kõigi kolme aasta vältel, mille kohta on olemas andmed, s.o aastatel 2007, 2008 ja 2009 (12).

(29) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(30) Posta osutatavad rahaülekande teenuseid kasutatakse peamiselt eraisikutevaheliste maksete sooritamiseks. Vastavateks teenusteks on siseriiklikud maksekorraldused ja rahvusvahelised maksekorraldused, mida Posta teostab enda nimel, ning Western Unioni rahaülekanded, mis on kättesaadavad nii siseriiklikult kui rahvusvaheliselt, võimaldades raha saatmist reaalajas.

(31) Nii Posta poolt enda nimel kui Western Unioni nimel teostatavate siseriiklike ülekannete puhul on taotleja seisukohal, et maksekontodevahelised tehingud on asendustooteks rahaülekannetele sel juhul, kui saajal on olemas maksekonto. Järelikult võib lugeda siseriiklike rahaülekannete asjaomaseks tooteturuks Ungaris kontode vahel sooritatavate maksete turu, ehkki täpse piiritluse võib jätta lahtiseks.

(32) Vastavalt sellele arvutatuna olid Posta turuosad aastatel 2007, 2008 ja 2009 alla 1 %.

(33) Rahvusvaheliste rahaülekannete puhul käsitati Posta ja Western Unioni pakutavaid teenuseid lähedaste asendustoodetena. Lisaks loetakse maksekontode kaudu teostatavad maksed asendatavateks toodeteks, mistõttu on asjaomaseks tooteturuks taotleja arvates maksekontodevaheliste piiriüleste maksete turg. Samas võib asjaomase turu täpse määratluse jätta lahtiseks.

(34) Vastavalt sellele arvutatuna oli Posta turuosa aastatel 2007, 2008 ja 2009 0,5 %.

(35) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(36) Vabastuse taotlus käsitleb ka teatavaid Posta teenuseid, mida ta osutab teiste nimel: teatavaid finantsteenuseid, mille juures Posta tegutseb vahendajana.

(37) Vabastuse taotlus hõlmab arvelduskontode ning seonduvate toodete ja teenuste vahendamist, nimelt: krediidiasutuste nimel pakutavad jaepanganduse ja ärikliendi pangaarve teenused, sealhulgas maksekorralduste täitmiseks vastuvõtmine ja edastamine ning pangaarvega seotud nõudmiseni hoiuste ja tähtajaliste hoiuste vahendamine.

(38) Finantstooteid ja -teenuseid, mida Posta pakub vahendajana, müüvad Erste pank ja OTP pank. Samuti pakub Posta enda nimel hoiustamistooteid.

(39) Varsemas komisjoni praktikas (13) eristati jaepangandust ärikliendi pangandusest. Jaepangandust määratletakse kui kõik pangandusteenused eraisikutele ja väga väikestele ettevõtjatele, samas kui ärikliendi pangandus hõlmab üldiselt pangandusteenuseid suurtele äriettevõtetest klientidele ning väikestele ja keskmise suurusega ettevõtjatele. Samas jättis komisjon varasemates jaepanganduse sektoriga seotud otsustes (14) lahtiseks, kas üksikud jaepangandustooted esindavad eraldi tooteturge või võivad mitu jaepangandustoodet moodustada osa ühtsest asjaomasest tooteturust.

(40) Asjaomane tooteturg on vaja eristada vastavalt selle positsioonile jaotusahelas (eelnev turg – arveldusarvete ning seonduvate toodete ja teenuste pakkumine või järgnev turg – arveldusarvete ning seonduvate toodete ja teenuste vahendamine). Jaetasandi maksekontode vahendamise tegevuse puhul võib asjaomaseks tooteturuks lugeda jaetasandi arvelduskontode ja hoiustamistoodete vahendamise turgu. Ärikliendi maksekontode vahendamise tegevuse puhul võib asjaomaseks tooteturuks lugeda ärikliendi arvelduskontode ja hoiustamistoodete vahendamise turgu. Samas ei ole kooskõlas käesoleva otsuse põhjendusega 9 asjaomast turgu vaja määratleda.

(41) Geograafilise turu määratleb taotleja kogu Ungari territooriumina. Ungari Konkurentsiamet (GVH) kinnitas, et „käesoleva juhtumi puhul on asjakohane märkida, et kõik Ungaris tegutsevad finantseerimisasutused tegutsevad üleriigiliselt ning üheski finantsteenuste osutamise valdkonna aspektis ei ole täheldatud mingeid märke regionaalsest eristumisest”. Samuti on ka komisjoni varasemas praktikas (15) käsitatud finantsturgude valdkonnas asjaomase geograafilise turuna siseriiklikku turgu, arvestades et konkurentsitingimused on üksikute liikmesriikide lõikes erinevad, ning võttes arvesse filiaalide võrgustiku tähtsust.

(42) Posta turuosad, arvutatuna lähtuvalt eespool esitatud kaalutlustest, on järgmised: jaetasandi arveldusarvete ja hoiuste puhul – 2007. aastal 1,45 %, 2008. aastal 1,38 % ning 2009. aastal 1,51 %, samas kui ärikliendi arveldusarvete ja hoiuste turul oli Posta turuosa aastatel 2007, 2008 ja 2009 tühine (0 %). Need arvud viitavad sellele, et ka nende finantsteenuste vahendamise puhul on Posta turuosa väga väike.

(43) Ülejäänud osa turust jagavad omavahel teised pangad ja finantseerimisasutused, mille suhtes direktiivi 2004/17/EÜ sätteid ei kohaldata.

(44) Ungari Konkurentsiameti (GVH) poolt 2009. aastal läbi viidud jaepanganduse uuring (16) näitas, et konto vahetamisel Ungaris suuremaid takistusi ei ole, ning täheldati koguni, et arvelduskonto muutmiste hulk on Ungaris üks suurimaid võrreldes ülejäänud ELi liikmesriikidega.

(45) Posta suure võrgustiku eeliseid tasakaalustab negatiivselt internetipanganduse osatähtsuse kasv.

(46) Vastavalt küsitlusele, (17) milles uuriti tegureid, mis mõjutavad panga valikut klientide poolt, on olulisimateks kriteeriumideks usaldusväärsus ja kindlustunne, lähedus ja juurdepääsetavus (sealhulgas võimalused sularaha välja võtta) ning teeninduse kvaliteet. Neid tulemusi kinnitasid ka finantsteenuste ja arvelduskonto teenuste kohta läbi viidud uuringu (18) tulemused. Selle allika kohaselt on kõige tähtsamad aspektid panga valikul hinnad ja maine, samas kui juurdepääsetavus (st suur võrgustik) tundub olevat vähem tähtis. Samuti peeti oluliseks pangateenuste valikut, nimelt suure pangandusteenuste valiku kättesaadavust, ning kõrgetasemelist teenindust. Eelöeldut arvesse võttes, kuigi Postal on suur võrgustik, on siiski muid kriteeriume, mida kliendid pidasid tähtsaks (panga maine, panga teenused, teeninduse kvaliteet) ning mis etendavad panga valikul teistpidi tasakaalustavat rolli. Kliendid, kes peavad vajalikuks suurt teenuste valikut, ei kipu seetõttu kuigi innukalt kaaluma postiteenuste konto valimist või sellele üle minemist, sest sellega koos ei pakuta harjumuspärast teenuste valikut.

(47) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(48) See tegevus kätkeb kolmandate osapoolte pakutavate krediiditoodete vahendamist, mille puhul Posta tegutseb mitmete eriteenuste vahendajana. Posta pakub krediiditooteid (ilma tagatise nõudeta: ei ole tarvis ei vallasvara ega kinnisvara tagatist), mida Erste pank pakub jaeklientidele, ning äriklientide sektoris pakub Posta üht Magyar Fejlesztesi panga toodet, tegutsedes mitme eriteenuse vahendajana.

(49) Neid teenuseid võib omakorda jaotada mitmel erineval viisil, olenevalt sellistest kriteeriumidest nagu eesmärgid, milleks krediiti võetakse, või tüüpiline klient (tarbijad, VKEd, suuremad ettevõtjad või avalik-õiguslikud asutused). Seepärast võib krediidi vahendamist jaetasandil ja äriühingute tasandil käsitada eraldi tooteturgudena.

(50) Taotleja määratleb jaetasandi krediidi vahendamise tooteturu kitsendusteta hüpoteeklaenude ja tarbelaenude turuna, nii Ungari forintides kui välisvaluutades. See ei ole vastuolus komisjoni varasema praktikaga, (19) kus komisjon jättis lahtiseks, kas üksikud jaepangandustooted esindavad eraldi asjaomaseid tooteturge või võivad mitu jaepangandustoodet moodustada osa ühtsest asjaomasest tooteturust.

(51) Ärikliendi sektoris pakub Posta ainult üht liiki ärikliendi krediiditoodet. Seda toodet pakuvad tavaliselt teised finantseerimisasutused (s.o hoiuühistud). Posta pakub seda toodet 45 kindlaksmääratud kontoris ja mitte kogu oma võrgustiku ulatuses. Taotleja arvates hõlmab ärikliendi sektori asjaomane tooteturg krediidiasutuste pakutavaid laene VKEdele. Teisalt, nagu märgitud eespool põhjenduses 9, võib täpse turu määratluse jätta käesolevas otsuses lahtiseks.

(52) Geograafiliseks turuks on kogu Ungari territoorium, üldiselt samadel põhjustel, nagu märgitud põhjenduses 41.

(53) Määratletud jaetasandi krediiditurul oli Posta turuosa 2007., 2008. ja 2009. aastal väiksem kui 0,5 %, samas kui turuosa ärikliendi krediidi turul oli samadel aastatel tühine (0 %). Kättesaadavad andmed näitavad, et Posta turuosad neil turgudel kitsalt määratletuna on nii väikesed, et laiemalt määratletud turul, oleksid Posta turuosad veelgi väiksemad.

(54) Ülejäänud osa turust jagavad omavahel teised pangad ja finantseerimisasutused, mille suhtes võrgustikega seotud valdkondade direktiivi sätteid ei kohaldata. Kolme suurima konkurendi kumuleeritud turuosad (20) olid aastatel 2007, 2008 ja 2009 vastavalt järgmised: 52,54 %, 51,39 % ja 54,27 % jaelaenude turul ning 42,69 %, 47,36 % ja 48,07 % ärikliendi laenude turul.

(55) Ilma et see piiraks konkurentsiõiguse kohaldamist, tuleb ülalmainitud näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(56) Posta pakub Erste Bank Zrt. poolt väljastatud krediitkaarte. Pakutavate tingimuste ja teenuste seisukohast on selle toote puhul tegu standardse krediitkaardiga.

(57) Deebetkaartide puhul tegutseb Posta nii ärikliendile kui jaekliendile mõeldud, arvelduskontoga seotud pangakaartide vahendajana. Posta tegutseb mitme eriteenuse vahendajana, samas kui teenuse tegelik pakkuja on Erste Bank Hungary Nyrt. Pakutavad kaardid on standardsed deebetkaardid.

(58) Maksekaartide aktsepteerimiseks on postkontorid varustatud müügikoha terminalidega, mis võimaldavad sularaha väljavõtmist pangakaardiga. Taotleja väidab, et kliendi seisukohast on sama teenust (sularaha saamine) võimalik kasutada nii pangatelleri kaudu raha välja võttes kui ka teiste kolmandate osapoolte, mis ei ole postkontorid, müügikohtade terminalide kaudu raha välja võttes, mistõttu need tooted on asendatavad.

(59) Komisjon on varem eristanud (21) kaht peamist maksekaardiga seotud tegevust: esiteks kaartide väljastamine eraisikutele ja ettevõtetele ning teiseks kaupmeeste „hankimine”, kes kaardimakseid aktsepteeriksid. Lisaks on komisjon oma eelnevates maksekaartide väljastamise tegevust käsitlevates otsustes (22) arutanud erinevate kaartide eristamise võimalust, kuid lõpuks jäeti täpne määratlus lahtiseks.

(60) Ilma et see piiraks konkurentsiõiguse kohaldamist, võetakse käesolevas otsuses arvesse kolme tooteturgu: nimelt krediitkaartide turgu, deebetkaartide turgu ning kaartide aktsepteerimise turgu.

(61) Kaartide aktsepteerimise turu puhul ei ole taotleja poolt määratletud turg samasugune turg, nagu seda on üldiselt määratletud põhjenduses 59 mainitud varasemates komisjoni otsustes. „Algne” kaartide aktsepteerimise turg on turg, mis koosneb kaupmeestest, kes aktsepteerivad kaardimakseid. Teine võimalik kaartide aktsepteerimise turg on turg, mis koosneb pankadest, mis osutavad sellistele kaupmeestele kaartide aktsepteerimise teenuseid. Nagu kinnitab aga Posta juhtumi kohta Ungari Konkurentsiamet (GVH), (23) arvestades et müügikohtade seadmed toimivad nagu sularahaautomaadid, mis kuuluvad neile kahele pangale, kelle vahendajana Posta tegutseb: „Magyar Posta toimis tõenäoliselt õigesti, kui ta esitas andmed kontsentratsiooni kohta, tuginedes kasutuses olevate sularahaautomaatide arvule”.

(62) Geograafilise turu puhul näitasid komisjoni varasemad juhtumid, (24) et maksekaartide turg on ulatuselt ikkagi siseriiklik, ehkki komisjon tunnistas, et edaspidi võib olla ruumi selle turu laiendamiseks. Käesoleval juhul määratletakse geograafiline turg kogu Ungari territooriumina.

(63) Aastatel 2007–2009 oli Posta turuosa krediitkaartide turul väiksem kui 1 %, deebetkaartide turul väiksem kui 3 % ning kaartide aktsepteerimise turul väiksem kui 6 %, kui määratleda need turud nii, nagu taotleja on seda teinud.

(64) Ungari Konkurentsiameti andmetel, (25) tuginedes tema ja Ungari Panga poolt läbi viidud hiljutisele uuringule, moodustab kokku 24st deebetkaarte väljastavast pangast viie suurima panga turuosa kokku deebetkaartide väljastamise turul ligikaudu 82 %. Krediitkaartide väljastamise turg on sama allika andmetel vähem kontsentreerunud: kokku 18st krediitkaarte väljastavast pangast moodustab seitsme suurima panga turuosa kokku 68 % turust. Lisaks on avalduse andmetel kontsentreerituse tase sama kõrge ka kaardimaksete aktsepteerimise sektoris: kolme neljandikku kõigist sularahaautomaatidest käitab kokku neli panka.

(65) Arvestades Posta väikseid turuosasid ning teiste pankade ja finantseerimisasutuste kohalolu, mis avaldavad Posta tegevusele konkurentsisurvet, võime teha kokkuvõtte, et – ilma et see piiraks konkurentsiõiguse kohaldamist –, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile.

(66) See teenuste kategooria hõlmab finantsinstrumentide müüki ning spetsiaalsete investeerimistoodete turustamist. Pakutavateks finantsinstrumentideks on valitsuse väärtpaberid, Erste Befektetesi Zrt investeerimisfondid ning Fundamenta Lakaskassza Zrt. ja OTP Lakastakarekpenztar Zrt. nimel pakutavad muud väärtpaberid ja erilised siseriiklikud hoiuskeemid, mille puhul Posta tegutseb vahendajana.

(67) Varasematel kordadel on komisjon jätnud lahtiseks küsimuse, kas igaüks neist teenustest võib moodustada omaette tooteturu (26). See määratlus jäetakse lahtiseks ka käesoleval juhul, kuna Posta poolt vahendajana osutatavad teenused ei tekita konkurentsiga seotud probleeme, olenemata sellest, millist alternatiivset turu määratlust kasutada.

(68) Geograafilise ulatuse puhul on komisjon seisukohal, (27) et enamik turusegmente on oma haardelt rahvusvahelised, ehkki mõnesid neist on analüüsitud siseriiklikust vaatevinklist (28). Geograafilise turu täpne määratlus jäetakse lahtiseks ning käesoleval juhul käsitatakse geograafilise turuna Ungari territooriumi.

(69) Aastatel 2007–2009 oli Posta turuosa valitsuse väärtpaberite turul väiksem kui 4 %, investeerimisfondide osakute turul 3–9 %, võlakirjade turul alla 2 % ning siseriiklike hoiuskeemide turul alla 4 %.

(70) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile investeerimise turul.

(71) Posta pakub Magyar Posta Eletbiztosito Zrt. nimel elukindlustust ning Magyar Posta Biztosito Zrt. nimel kahjukindlustust.

(72) Oma varasemates otsustes (29) on komisjon eristanud kolme suuremat kindlustustoodete liikide kategooriat, nimelt: elukindlustus, kahjukindlustus ja edasikindlustus. Lisaks täheldati, et nõudluse poolel võib elukindlustuse ja kahjukindlustuse jagada omakorda nii mitmeks eraldi tooteturuks, kui on erinevaid kaetavaid riske. Elukindlustuse puhul on komisjon oma varasemates otsustes kaalunud järgmisi alamsegmente: üksikisiku elukindlustus, kollektiivne elukindlustus ja ühikuga seotud elukindlustus ehk alternatiivina üksikisiku kaitse, kollektiivne kaitse, personaalne pension, kollektiivpensionid, säästud ja investeeringud (30). Kahjukindlustuse valdkonnas on komisjon varem kaalunud muu hulgas mootorsõidukite, tulekahju vastast, liiklus-, tervise-, vara-, üldise tsiviilvastutuse, õnnetusjuhtumi, vastutus-, tööõnnetuste ja krediidikindlustust (31). Teisalt pakkumise poole kaalutlustest lähtuvalt võiks piiritleda laiemaid tooteturge. Käesolevas otsuses võib jätta tooteturu täpse määratluse lahtiseks.

(73) Varem on komisjon analüüsinud ka kindlustustoodete müüki ning kinnitanud, et nii elukindlustuse kui kahjukindlustuse toodete müügi asjaomane turg kätkeb kõiki väliseid (s.o kolmandate osapoolte ehk mitte omanduses olevaid) müügikanaleid, nagu maaklerid, agendid ja muud vahendajad (32). Käesolevas otsuses võib aga jätta tooteturu täpse määratluse siiski lahtiseks.

(74) Geograafilise turu puhul on komisjon oma varasemates otsustes (33) määratlenud elukindlustuse turu ulatuselt siseriiklikuna, tulenevalt siseriiklikest müügikanalitest, väljakujunenud turu struktuurist, eelarvelistest kitsendustest ja erinevatest regulatsiooni süsteemidest.. Sama lähenemisviisi kasutatakse ka käesoleval juhul ning geograafilise turuna käsitatakse kogu Ungari territooriumi.

(75) Aastatel 2007–2009 oli Posta turuosa elukindlustustoodete turul alla 5 % (34) ning kahjukindlustustoodete turul alla 1 % (35). Need arvud näitavad, et ka kindlustustoodete vahendamise puhul on turuosad väikesed.

(76) Samadel aastatel oli kolme suurima konkurendi turuosa elukindlustustoodete turul kokku vastavalt 52,29 %, 51,08 % ja 50,1 % ning kahjukindlustustoodete turul vastavalt 54,84 %, 52,56 % ja 51,66 %.

(77) Ilma et see piiraks konkurentsiõiguse kohaldamist, tuleb neid näitajaid käesolevas otsuses käsitada teguritena, mis osutavad Posta tegevuse otsesele avatusele konkurentsile kindlustustoodete turul.

IV. JÄRELDUSED

(78) Tuginedes põhjendustes 11–77 vaadeldud kriteeriumidele, tuleks lugeda direktiivi 2004/17/EÜ artikli 30 lõikes 1 sätestatud otsesele konkurentsile avatuse tingimus Ungaris täidetuks järgmiste tegevusvaldkondade puhul: a) teenused, mis võimaldavad raha paigutamist maksekontole; b) teenused, mis võimaldavad raha maksekontolt väljavõtmist; c) rahaülekande teenused; d) arvelduskontode ning seonduvate toodete ja teenuste vahendamine; e) krediiditoodete vahendamine; f) krediidiasutuste poolt väljastatud maksekaartide vahendamine ja aktsepteerimine; g) investeeringute ja eriotstarbeliste säästude vahendamine teiste isikute nimel; h) kindlustustoodete vahendamine.

(79) Kuna turule piiramatu juurdepääsu tingimus on samuti täidetud, ei tuleks direktiivi 2004/17/EÜ kohaldada ostjate sõlmitud lepingute suhtes, mille eesmärk on võimaldada Ungaris põhjenduses 78 loetletud teenuste osutamist, ega ideekonkursside korraldamise suhtes kõnealuseks tegevuseks Ungaris.

(80) Posta osutatavad finantsteenused on postiteenuste abiteenused direktiivi 2004/17/EÜ artikli 6 lõike 2 punkti b tähenduses. Posta osutatavad postiteenused ei ole käesoleva vabastuse taotluse objektiks, mistõttu nende tegevuste suhtes direktiivi 2004/17/EÜ sätteid jätkuvalt kohaldatakse. Selles kontekstis tuletatakse meelde, et hankelepinguid, mis hõlmavad mitut tegevust, käsitletakse vastavalt direktiivi 2004/17/EÜ artiklile 9. See tähendab, et kui ostja osaleb „segahankes”, see tähendab hankemenetluses, mis hõlmab nii tegevusi, mis on direktiivi 2004/17/EÜ kohaldamisest vabastatud, kui ka tegevusi, mis ei ole sellest vabastatud, võetakse arvesse seda, millise tegevuse jaoks leping on peamiselt mõeldud. Segahanke korral, kus peaeesmärk on toetada postiteenuseid, kohaldatakse direktiivi 2004/17/EÜ sätteid. Kui seda, millise tegevuse jaoks leping on peamiselt ette nähtud, on objektiivselt võimatu kindlaks määrata, sõlmitakse leping kooskõlas direktiivi 2004/17/EÜ artikli 9 lõigetes 2 ja 3 sätestatud eeskirjadega.

(81) Käesolev otsus põhineb õiguslikul ja tegelikul olukorral seisuga juulist oktoobrini 2011, nagu selgub Magyar Posta ja Ungari Konkurentsiameti esitatud teabest. See võidakse üle vaadata, kui märkimisväärsed muutused õiguslikus või tegelikus olukorras osutavad sellele, et direktiivi 2004/17/EÜ artikli 30 lõike 1 kohaldatavuse tingimused ei ole enam täidetud.

(82) Käesoleva otsusega ette nähtud meetmed on kooskõlas riigihangete nõuandekomitee arvamusega,

ON VASTU VÕTNUD KÄESOLEVA OTSUSE:

Artikkel 1

Direktiivi 2004/17/EÜ ei kohaldata ostjate sõlmitavate lepingute suhtes, mis on mõeldud võimaldamaks järgmiste teenuste osutamist Ungaris:

a) teenused, mis võimaldavad raha paigutamist maksekontole;

b) teenused, mis võimaldavad raha maksekontolt väljavõtmist;

c) rahaülekande teenused;

d) arvelduskontode ning seonduvate toodete ja teenuste vahendamine;

e) krediiditoodete vahendamine;

f) krediidiasutuste poolt väljastatud maksekaartide vahendamine ja aktsepteerimine;

g) investeeringute ja eriotstarbeliste säästude vahendamine teiste isikute nimel;

h) kindlustustoodete vahendamine.

Artikkel 2

Käesolev otsus on adresseeritud Ungari Vabariigile kooskõlas aluslepingutega.

Brüssel, 16. detsember 2011 Komisjoni nimel komisjoni liige Michel BARNIER

(1) ELT L 134, 30.4.2004, lk 1.

(2) Vt avaldus, lk 11.

(3) Nt makseteenustest osutatakse rahvusvahelist posti teel rahakaardi saatmise teenust ainult 328 postkontoris ning vahendajana Western Unioni rahaülekande teenust 1 024 postkontoris. Teiste nimel osutatavatest teenustest pakutakse Posta krediitkaardi vahendamist ning investeerimisvõlakirjade ja teatavate kindlustustoodete vahendamist ainult 343 kohas, OTP panga arveldusarve tooteid eraklientidele pakutakse 244 postkontoris ning ärikliendi laene pakutakse ainult 45 kohas.

(4) Euroopa Keskpank, „Payment and Securities settlement systems in the European Union: non-euro area countries – Hungary” („Makse- ja väärtpaberite eest arveldamise süsteemid Euroopa Liidus: mitteeuroala riigid – Ungari”), august 2007.

(5) Euroopa Parlamendi ja nõukogu 13. novembri 2007. aasta direktiiv 2007/64/EÜ makseteenuste kohta siseturul ning direktiivide 97/7/EÜ, 2002/65/EÜ, 2005/60/EÜ ja 2006/48/EÜ muutmise ning direktiivi 97/5/EÜ kehtetuks tunnistamise kohta, ELT L 319, 5.12.2007, lk 1.

(6) GfK Hungaria, „Internet banking continues to gain ground” („Internetipanganduse populaarsus jätkuvalt tõusuteel”), 3. november 2010, http://www.gfk.com/imperia/md/content/gfk_hungaria/pdf/press_h/2010/press_2010_11_03_h.pdf.

(7) Asjaomased turuosad arvutati tehingute koguväärtuse järgi. Vt avalduse lk 34.

(8) Vt avalduse lk 32.

(9) Ungari Pank, „Nothing is Free: a survey of the social costs of the main payment instruments in Hungary” („Miski pole tasuta: uuring peamiste maksemeetodite kulude kohta ühiskonnale Ungaris”), dr Aniko Turjan, EVA Diveki, EVA Keszy-Harmath, Gergely Koczan, Kristof Takacs, Occasional Paper 93, 2011.

(10) Vt avalduse lk 35 ja 36.

(11) Asjaomased turuosad arvutati tehingute koguväärtuse järgi. Vt avalduse lk 36.

(12) Vt avalduse lk 35 ja 36.

(13) Juhtum COMP/M.5384 – BNP PARIBAS/FORTIS, lk 3.

(14) Juhtum COMP/M.4844, Fortis:ABN AMRO Assets.

(15) Juhtum COMP/M. 2225 FORTIS/ASR, lk 3, juhtum COMP/M.5075 Vienna Insurance Group/Erste Bank Versicherungssparte ning juhtum COMP/M.5384 – BNP PARIBAS/FORTIS, lk 15.

(16) „Switching in case of certain financial products for retail and small entrepreneurial clients – Sector Inquiry – Final Report” („Konto vahetamine jaepanganduse ja väikeettevõtjatest klientide poolt teatavate finantsteenuste puhul. Sektori uuring. Lõpparuanne”), 5. veebruar 2009, GVH – Ungari Konkurentsiamet. Nimetatud GVH uuring panga vahetamiste kohta hõlmas aastaid 2002–2006.

(17) „Switching in case of certain financial products for retail and small entrepreneurial clients – Sector Inquiry – Final Report”, 5. veebruar 2009, GVH – Ungari Konkurentsiamet, ning seotud taustauuring „Information and experience related to switching between banks” („Panga vahetamist käsitlev teave ja vastavad kogemused”), kliendituru lühianalüüs, Millward Brown, september 2006.

(18) Ipsos, „Finanacial services, current account services. Summary of the survey of retail customers” („Finantsteenused, arvelduskonto teenused. Kokkuvõte jaeklientide küsitlusest”), jaanuar 2009.

(19) Juhtum COMP/M.4844, Fortis/ABN AMRO Assets.

(20) Vastavalt taotleja poolt tema 2. septembri 2011. aasta kirjas esitatud täiendavatele andmetele.

(21) Juhtum COMP/M.5241, American Express/Fortis/Alpha Card.

(22) Juhtum COMP/M.3894 Unicredito/HVB; juhtum COMP/M.2567 Nordbanken/Postgirot; juhtum COMP/M.3740 Barclays Bank/Foerenngssparbanken/JV; juhtum COMP/M.4844 Fortis/ABN AMRO Assets; juhtum COMP/M.5241 American Express/Fortis/Alpha Card.

(23) GVH 15.9.2011. a vastus komisjoni 8.8.2011. a kirjalikule teabepalvele.

(24) Juhtum COMP/M.3740, Barklays Bank/Foereningssparbanken/JV ning juhtum COMP/M.2567 Nordbanken/Postgirot.

(25) GVH 15.9.2011. a vastus komisjoni 8.8.2011. a kirjalikule teabepalvele.

(26) Juhtum COMP/M.3894, Unicredito/HVB; juhtum COMP/M.5384 BNP Paribas/FORTIS.

(27) Juhtum COMP/M.2225, Fortis/ASR; juhtum COMP/M.1172, Fortis AG/Generale Bank.

(28) Juhtum COMP/M.4155, BNP Paribas/BNL.

(29) Juhtum COMP:M. 4284, AXA/Winterhur; juhtum COMP/M.5384 BNP Paribas/FORTIS.

(30) Juhtum COMP/4047 Aviva/Ark life; juhtum COMP/M.4284 Axa/Winterthur; juhtum COMP/M.4701 Generali/PPF Insurance Business.

(31) Juhtum COMP/M.4284, Axa/Winterthur; juhtum COMP/M.4701 Generali/PPF Insurance Business; juhtum COMP/M.2676 Sampo/Vama/IF Holding/JV.

(32) Juhtum COMP/M.4284 AXA/Winterthur; juhtum COMP/M.4844 Fortis/ABN AMRO Assets.

(33) Juhtum COMP/M.5075 Vienna Insurance Group/Erste Bank Versicherungssparte; juhtum COMP/M.4844 Fortis/ABN AMRO Assets.

(34) Turuosa on arvutatud kindlustuspreemiatest saadavate tulude alusel.

(35) Idem 34.